

# Fakahinohino ki he Kaveingá – Fakalea mahino ‘i he Lea Faka-Tongá

**‘Uhinga na‘e fokotu‘u ai ‘a e Faka‘eke‘eké**

‘Oku fokotu‘u ‘e he Pule‘angá ‘a e Faka‘eke‘eke ko ‘ení tupu meí he ui meí he kakaí ki ha faka‘eke‘eke fakalūkufua ki he pā‘usi‘i mo e fakali‘eli‘akí, ‘i he founga tauhi ‘a e Pule‘anga mo e ngaahi kautaha lotú.

**Ko e hā ‘a e me‘a te mau ala fakatotolo‘í**

Te mau fakatotolo‘i ‘a e pā‘usi‘i mo hono fakali‘eli‘aki ‘o e fānaú, to‘utupú mo e kakai lalahi tu‘u laveangofua ‘a ia na‘e tauhi ‘e he Pule‘angá mo e ngaahi kautaha lotú ‘i Nu‘u Sila ‘i he vaha‘a ‘o e 1950 mo e 1999. Te mau toe ala vakai‘i foki mo e pā‘usi‘i mo e fakali‘eli‘aki na‘e hoko kimu‘a ‘i he 1950 pe hili ‘a e 1999, ‘o kau ki ai ‘a e kakai ‘oku kei lolotonga tauhi kinautolú.

**Ko e hā ‘a e ngaahi fehu‘i te mau vakai ki aí**

‘Oku kau ki ai ‘a e:

* *‘Uhinga na‘e tauhi ai ‘a e kakaí* – kau ki ai kapau na‘e ‘i ai ha faka‘uhinga hala, filifili mānako, pe tu‘utu‘uni ta‘efe‘unga ‘a e ngaahi potungāué.
* *Fa‘ahinga pā‘usi‘ mo e fakali‘eli‘aki na‘e hokó* – ko e hā ‘a e me‘a na‘e hoko´ mo e lahi ‘a ‘ene hoko?
* *‘Uhinga na‘e hoko aí* – Ko e hā na‘e makatu‘unga ai ‘a e hoko ‘a e pā‘usi‘í mo e fakali‘eli‘akí ki he kakai?
* *Uesia na‘e fakatupú* – ki he tokotaha na‘e pā‘usi‘í, honau fāmilí/kāingá mo ha ni‘ihi kehe. ‘Oku kau ki heni ‘a e ngaahi uesia taimi lōloa mo e uesia ‘o e ngaahi to‘u tangata ki he kaha‘ú.
* *Lēsoni na‘e ako mei aí* – ko e hā ‘a e ngaahi liliu na‘e fakahoko ‘i he ngaahi ta‘u kuo hili´ ki hono fakalelei‘i ‘a e pā‘usi‘i´ mo e fakali‘eli‘akí, kau ki ai e ngaahi laó, tu‘utu‘uní, mo e ngaahi feinga ke muimui‘í ‘o e ngaahi feitu‘u na‘e fakahoko ai e tauhi?
* *Tu‘unga lelei ‘o e ngāue ‘a e sisitemi´ ‘i he lolotonga ni´* – kau ki ai ‘a e ngaahi fakalelei lolotonga mo e founga fakaakeaké.
* *Founga ‘e lava ke lelei ange ai hono fakahoko ‘i he kaha‘ú*.

**Founga te mau ngāue ‘akí**

Te mau ma‘u ha ngaahi fakamatala ‘i ha ngaahi founga kehekehe: ‘aki ‘emau fanongo ki he kakaí, fakahoko ‘o e ngaahi faka‘eke‘eke ‘o e kakaí, ma‘u ‘o e ngaahi tohi fakahū meí he kakaí pea mo hono ma‘u mai ‘o ha ngaahi pepa mo e lēkooti. Te mau fakahoko foki mo e ngaahi fekumi. ‘Oku mau ma‘u ‘a e mafai ke tu‘utu‘uni atu ki he kakaí mo e ngaahi kautahá, kau ki ai mo e ngaahi potungāue ‘a e Pule‘angá, ke fakahū mai ha ngaahi fakamatala mo ha pepa kiate kimautolu.

**Founga ‘emau fanongo meí he kakaí**

‘E ‘i ai ‘a e ngaahi founga kehekehe te mau fanongo ai meí he kakaí:

* ‘i ha ngaahi fakataha taautaha (‘a ia ‘e ui ko e Tukutuku / Fakataha Taautaha);
* ‘i ha ngaahi faka‘eke‘eke fakatokolahi ‘o e kakaí;
* ‘i ha ngaahi talanoa;
* ‘aki ha ngaahi tohi ‘e fakahū mai meí he kakaí.

**Ko ‘emau ngaahi tuí**

‘Oku mau tali ‘a e Talite ‘o Waitangi. ‘Oku toe tataki kimautolu ‘e ha ngaahi fa‘unga tui ‘o kau ki ai ‘a e:

* ‘ikai fakatupu ha uesia;
* fakatefito ‘o e tokanga´ ‘ia kinautolu ‘oku uesia´ pea mo e kau hao maí;
* ngāue‘aki ‘o ha founga ‘oku tefito ‘i he fāmilí;
* ngāue fakataha mo e iwi mo e kau Maulí;
* ngāue ‘o fakakau ki ai ‘a e kakai Pasifikí;
* fakakau mai ‘a e kakai faingata‘a‘ia fakaesinó pe mahaki‘ia fakae‘atamaí;
* tokangaekina ‘a e ngaahi uesia kehekehe ‘i ha ni‘ihi fakafo‘ituitui pe ngaahi kulupu;
* tokanga makehe ki ha ngaahi uesia fakatupunga meí ha kakai kuo tauhi;
* fakapapau‘i ‘oku tuha mo fe‘unga ‘a e ngaahi founga ki he ni‘ihi mo e ngaahi kautaha ‘oku fekau‘aki mo hano fakahoko ‘o e tauhí; mo
* ‘oua e tō ‘a e fakamamafá ki he tafa‘aki fakalaó.

**Ko ‘emau tu‘u tau‘atāiná**

‘Oku tu‘u tau‘atāina ‘a e Komisiona Fakatu‘ímeí he Pule‘angá mo e ngaahi kautaha lotú. Te mau fa‘ufa‘u pē ‘emau ngaahi aofangatukú mo e ngaahi fokotu‘utu‘ú ‘i he ‘emau founga pē ‘a kimautolu.

**Founga te mau līpooti atu aí**

Te mau teuteu ‘a e ngaahi līpooti ‘e ‘ikai si‘i hifo ‘i he uá:

1. **Kimu‘a ‘i he faka‘osinga ‘o e 2020**. ‘E kau ki heni ‘a e ngaahi me‘a kuo mau ‘ilo ‘i he ‘ene a‘u atu ki he taimi ko ‘ení, ngaahi tefito‘i kaveingá, mo e tokolahi ‘o e kakai kuo nau kau maí ke malava ai ‘emau fakafuofua‘i ‘a e ngaahi nāunau ke fakakakato ‘aki e ngāué. Te mau ala ‘oatu ha ngaahi fokotu‘utu‘u ki ha liliu ‘i he taimi ko ‘ení, kae ‘ikai fu‘u tatali ki he ‘osi ‘a e Faka‘eke‘eké.
2. **Kimu‘a ‘i Sanuali 2023**. Ko ‘emau līpooti faka‘osí eni. Te mau līpooti atu ‘i he ngaaahi me‘a kuo mau ‘ilo fekau‘aki mo e natula ‘o e pā‘usi‘í, hono lahí, mo e uesia na‘e hoko ki he kakaí, me‘a kuo fakalelei‘í, pea mo e ngāue ‘oku kei fiema‘u ke fakahokó.

Te mau ‘oatu ha ngaahi fokotu‘u ki he Pule‘angá mo e ngaahi kautaha lotú fekau‘aki mo e:

* ngaahi liliu ki he ngaahi laó, tu‘utu‘uní, moe ngaahi founga ngāué;
* ngaahi me‘a ke fakahokó ke ‘oua na‘a toe hoko pea mo matatali ha hoko ‘a ha pā‘usi‘i mo e fakali‘eli‘aki ‘i he kaha‘ú;
* ngaahi me‘a ke fakahoko ke poupoua ‘a e kakai kuo pā‘usi‘i pe fakali‘eli‘akí (fakalelei, fakaakeake mo e ngaahi founga ki ha totongi huhu‘i);
* founga hano tokangaekina ‘o e uesia kuo hokó; mo e
* kole fakamolemole.

**Kuo mau teuteu‘i ‘a e fakamā‘opo‘opó ni ke tokoni ki he kakaí ke nau mahino‘i ‘a e Fakahonohino ki he Kaveingá (**[**Terms of Reference**](https://www.abuseinstatecare.royalcommission.govt.nz/Terms-of-reference)**).**

**‘Oku ‘ikai ke ne fetongi ‘e ia ‘a e Fakahinohino ki he Kaveinga kakató.**